Man, vrou sterf toe lorrie deur huis bars | Netwerk24
Man, vrou sterf toe lorrie deur huis bars
Deur Ügen Vos 12 Januarie 2019 07:03
Die vragmotor wat deur die woning gebars het.Foto: NETCARE 911
'n Man en 'n vrou is Vrydagoggend oorlede toe 'n vragmotor deur hul woning in Kwampumuza in Sweet Waters, KwaZulu-Natal, gebars het.
Die bestuurder van die vragmotor en sy passasier het geringe beserings opgedoen en is op die toneel behandel voordat hulle na die Edendale- provinsiale hospitaal gebring is vir verdere mediese behandeling.
Russel Meiring, woordvoerder vir ER24, sê hul paramedici het omstreeks 09:50 op die toneel aangekom. Die inwoners van die huis het 'n kort afstand van die vragmotor gelê.
Hulle het veelvuldige beserings gehad en daar was ongelukkig niks wat die paramedici vir hulle kon doen nie, sê Meiring. Beide is op die toneel dood verklaar.
Shawn Herbst, woordvoerder vir Netcare 911, sê die presiese oorsaak van die ongeluk sal deur die toepaslike owerhede ondersoek word, maar dit wil voorlopig voorkom asof die bestuurder van die vragmotor beheer oor die voertuig verloor het.